Monimuotoinen metsä arvonluonnin alustana: Luonto, talous ja oikeudenmukaisuus tasapainoon

Suomalainen metsäsektori on murroksen edessä: luontokato, ilmastonmuutos ja globaalit markkinamuutokset pakottavat arvioimaan uudelleen, miten metsiä käytetään ja miten niiden käyttöä ohjataan. ForTran tutkijoiden tuottama Wisdom Letters -julkaisu tarkastelee monimuotoista metsää uudenlaisen arvonluonnin alustana ja esittää suosituksia päättäjille luonnon monimuotoisuuden, ilmastokestävyyden ja taloudellisen kestävyyden saattamiseksi tasapainoon oikeudenmukaisella tavalla.

Jyväskylän yliopiston, Aalto-yliopiston ja Itä-Suomen yliopiston tutkijoiden muodostama monitieteinen kirjoittajaryhmä esittää, että hakkuiden vähentäminen Suomessa on ekologisista syistä välttämätöntä ja taloudellisista syistä todennäköistä. Raaka-ainevetoiseen massatuotantoon nojaava metsäsektori altistaa Suomen kasvavalle taloudelliselle riskille, kun taas metsään perustuvat palvelut, luonnontuotteet ja uudet liiketoimintamallit tarjoavat kestävämmän ja monipuolisemman pohjan arvonluonnille.

Julkaisu tarkastelee metsäsektorin kestävyysmurrosta oikeudenmukaisuusnäkökulmista. Murroksen hyödyt, kustannukset ja vastuut on jaettava reilusti metsänomistajien, uudenlaisen kehittyvän yrityssektorin, paikallisyhteisöjen ja tulevien sukupolvien kesken. Vastakkainasettelun purkaminen ympäristötavoitteiden ja omistusoikeuden välillä sekä demokratian vahvistaminen metsäpäätöksenteossa ovat keskeisiä edellytyksiä muutoksen onnistumiselle.

Lue julkaisu täältä.