Wisdom Letterin julkaisutilaisuus: Monimuotoinen metsä arvonluonnin alustana

15.9. klo 14-16 Jyväskylän yliopiston kirjaston Tietoniekka -sali

ForTran esittelee kesän alussa Wisdom Letters-sarjassa julkaistun Monimuotoinen metsä arvonluonnin alustana: Luonto, talous ja oikeudenmukaisuus tasapainoon -politiikkasuosituspaperin. Julkaisu herätti huomiota mediassa heti ilmestyttyään ja nyt tarjoamme mahdollisuuden syventää keskustelua tutkijoiden kanssa.

Julkaisu käsittelee Suomen metsäsektorin murrosta ilmastonmuutoksen, luontokadon ja muuttuvien globaalien markkinoiden paineessa. Kirjoittajat esittävät polkuja, joilla ympäristötavoitteiden ja talouden välinen tasapaino voidaan saavuttaa tavalla, joka on ekologisesti perusteltu, sosiaalisesti oikeudenmukainen ja taloudellisesti kestävä.

Julkaisun esittelevät professori Mikko Mönkkönen sekä tutkijatohtorit Anna Härri ja Jelena Salmi. Kokonaisuutta kommentoi pitkän linjan yhteiskunnallinen vaikuttaja, entinen elinkeinoministeri ja kauppa- ja teollisuusministeri Mauri Pekkarinen. Tapahtuman juontaa Sini Suomalainen. Kahvitarjoilu tilaisuuden lopuksi.

Tervetuloa seuraamaan tilaisuutta paikan päälle tai streamin ääreen YLE Areenaan.

Lisätietoja tilaisuudesta antaa vuorovaikutusvastaava sini.p.suomalainen@jyu.fi